33. schôdza NR SR - 15.deň - B. popoludní
Dátum: 2025-04-16
Poslanec: Pročko, Jozef (SLOVENSKO)
Druh vystúpenia: Vystúpenie v rozprave

10. Milí kolegovia, milé kolegyne, včera sa zavzdušňovali, že Šimečka nevystúpil, že sme odišli. Kde sú teraz? Aha, chľastajú. Dávajú si koňačik, pred sviatkami je, šibú si vajíčka, po vajíčkach či jak sa to povie, krásne, fakt im ide karta. Ešte raz, včera sa zavzdušňovali... (Rečník sa pozrel smerom k navrhovateľke.) Ja jej nesmiem pozerať do mobilu, ale aj pani poslankyňu to zaujíma ako kozu vesmír, táto diskusia. A je to úžasné, je to úžasné. To bolo prirovnanie, ja som nepovedal, ja som to prirovnal. Čiže toto je to, čo ich zaujíma. Kde sú, hlboko som presvedčený, že chľastajú, hlboko. Prečítam vám, čo som dostal ako správu. Ty brďo, čo to tam je, aha! (Rečník ukázal prstom pred navrhovateľku.) Vidíte, úplne zaujatá jak, ani ju nevyrušuje nič. Píše si s Putinom. Daragoj môj priateľ, vsjo v poriadku, zákon prejde, neboj sa ničovo. To je moja domnienka, nieže sa tam píše. Tak poďme, dostal som túto esemesku. Viete, ono by to bolo smiešne, keby to nebola tragédia. Hej, pani poslankyňa Kramplová, keby nebola tragédia. Ja som ju stretol minule, otvoril som jej dvere a ona mi povedala: Ty debil! Toto sa stalo, toto sa stalo, tak ako je Boh nado mnou. " Jožo, včera som pozeral rozpravu. Ten poslanec, čo čítal pozmeňovák, ten Včelár," ospravedlňujem sa, neni včelár, nechová včely, "tam čítal, čomu nerozumie, a tam máte kopec návodov na Ústavný súd. Prosím, zavolajme si, ja ti všetky veci poskytnem." Už v tom pozmeňováku, čo tu včera sme dostali, tak mi ľudia, ktorí pracujú v neziskových organizáciách, ktorí sa tomu venujú, napísali, že to je už pamflet, že to je znôška nezmyslov, ktorá na Ústavnom súde dostane naozaj zabrať. Verím, že dostane. Verím, lebo stále verím v tento štát, verím v právo, verím, že česť sa nedá kúpiť, svedomie sa nedá kúpiť. A keď verím týmto hodnotám, tak verím aj tomu, že vy všetci doma, ktorí pozeráte teraz... Prosím? (Rečník sa obrátil k predsedajúcemu.) Aha, ja som, že ku mne hovoril kamoš Žiga. A ja verím, že, prepáčte, ruší má Žiga, tak ešte raz. Česť a svedomie, Remišová, nevyrušuj ma, dobre, česť a svedomie sa nedá kúpiť. Nedá sa kúpiť naozaj a ja verím, že vy doma, ktorí pozeráte a robíte v akejkoľvek neziskovej organizácii, akejkoľvek mimovládke, nedáte si kúpiť česť, lebo toto Fico robí. Kupuje si ľudí. Myslíte si, že títo, čo tu teraz nie sú, to robia z presvedčenia? V živote by som nehlasoval za zákon, v živote nie, o ktorom sa zgrciam. Kolega Šalitroš sa zgrcal, a je už štátny tajomník. Tak sa pregrcal na ministerstvo MIRRI. Toto sú oni, toto sú tí, ktorí predkladajú tento zákon. Nemajú česť, nemajú morálku. A tí, ktorí tú česť a morálku majú, tí, ktorí sú nezištní, ktorí pomáhajú naozaj bez nároku, veľa z nich pomáha bez nároku na odmenu, tak tých idú, tých idú likvidovať. Prečo? Lebo sa im nepáči, že na námestí je "dosť bolo Fica", to sa im nepáči. Na námestí musí byť archanjel a Ježiš Kristus v jednej osobe, Robert don Fico, milujeme ťa, toto môže byť. Ale dosť bolo Fica, toto im vadí. Im vadí, keď sa nejaká nezisková organizácia, na čo má aj podľa ústavy právo, ústavné právo nám zaručuje, tak ako jeden z vás, tak aj nezisková organizácia môže vyjadriť svoj politický názor. Môže, veď to je základné právo. Nie, im sa to nepáči. Ale musíme dľa sovietskeho sajuza, nech poriadne im šliapneme na krk, nech ich poriadne dodžubeme, nech im dáme. Včera, včera ste tu počúvali, aký máme strach, ako sa bojíme. Čoho sa mám báť ja? V živote som nič neukradol, v živote som nekšeftoval, v živote som žiadne lesy nevyrúbal, nezarobil som, nedal som úplatok 50-tisíc a nemuseli ma moji kamaráti zachraňovať. A potom poviem z bútľavej vŕby len bútľavý medveď vyletí . To sa mi tu deje, keď poviem pravdu. Viete, oni napríklad nemajú právo zasahovať do našich rozpráv, nemajú právo vystupovať s tým, čo vystupujú. Ale oni vystúpia a my zase na nich nemôžeme reagovať. Mne sa páči jak, príklad poviem, jak tu prišiel Raši, jak prišiel a povedal, že to tu bude iné, to tu bude iné, to bude úplne niečo iné, on sa bude snažiť. Počuli ste toho pána Gašpara včera, že ste zločinci, teda že Šimečkova rodina sú zločinci. Počuli ste ho, áno? Ako? (Reakcie z pléna.) Počkajte, keby bol Raši, to, čo povedal, tak ho dá vyviesť a dva poslanecké platy mu zoberie. Keby sa chceli hrať na čestných a spravodlivých. Lebo Matovičovi za toto zobrali dva platy, za toto ho vyviedli, že povedal o Gašparovi, že je zločinec. Viete, čo tu zaviedli? Vyhodili Šimečku z podpredsedovania, vyhodili našich predsedov výborov, pretože im nevyhovovali. A presne tu pri tomto zákone sa to deje. Chcú ľuďom, ktorí im nevyhovujú, zatvoriť ústa. Ficova metóda šírenia strachu. A, čurillovci, vy sa budete báť, veď počkajte, veď na vás dôjde. Počkajte vy za tú pandémiu, vy sa bojte, veď vy dostanete. Vy neziskovky, ktoré si poviete svoj názor, no veď počkajte, dostanete desaťtisícové pokuty. Šírenie strachu a vyhrážky, to je Robo Fico. A svojim ľuďom, "našim ľuďom" čo dáva? Amnestie. Veď ja nepoznám parlament, nepoznám parlament, kde by bol predseda parlamentu, ktorý poskytoval 29 mil., z ktorých aj jeho rodina mala kšeftíky. Kde máme človeka, ktorý dal úplatok 50-tisíc, ale Trestný zákon ho už, už urobil za krásneho. Neni parlament, kde by sme mali človeka, ktorý je obvinený a bude mať súd. Nemáme človeka, ktorý by sa, teda vo svete nie je parlament, kde by ožratý havaroval a zostal v parlamente. Veď to je výkvet, keď si pozriete tento štvorlístok šťastia smeráckeho, tak to je strašné. A toto nám tu vládne, toto nám tu vládne! A potom chceme, potom chceme, aby aj tu v sále panovala spravodlivosť? Nevyrušujem vás? Volali ste už Putinovi? (Povedané smerom k navrhovateľke.) Hej? Teraz si vymieňate diskusiu. On vás nepošle preč, ale ja vás posielam. Choďte preč, vyrušujete ma! Prosím vás, správajte sa ako ľudia a nie ako eseneskári. Toto sú oni, rozumiete, je nás tu pár a vyrušia vás. Toto je, toto sú oni, rozumiete, je nás tu pár a vyrušia vás. A došiel najväčší zločinec. Áno, vás včera označili za zločinca, vás označili, áno, vás označili za zločinca včera, akurát som hovoril príklad, a za to Gašpar vyviedol von zo sály Igora. A vás včera označil Gašpar za zločinca a predsedajúci Raši namiesto toho, aby ho vyviedol a zobral mu dva platy, ho nechal tak. A ešte v duchu robil, že ha-ha-ha, dobre mu dal, dobre mu dal. Toto je strašné, toto je strašné! Môj záverečný výstup bude pre vás opäť ako včera. Prosím vás, ľudia, ktorí si nedáte kúpiť svedomie, ktorí si svoju česť stále chránite, vy, ktorí robíte v neziskových organizáciách, vy, ktorí pomáhate nezištne, vy, ktorí máte naozaj srdce na správnom mieste. Tento zákon je proti tým, ktorí majú slobodnú vôľu a slobodne ju vyjadrujú. Prosím vás, nenechajte si zobrať slobodnú vôľu, nenechajte sa zastrašiť Robertom Ficom. Ja som hlboko presvedčený, ja som veriaci, ale ja som taký liberálny veriaci. Ja verím, že karma a božie mlyny melú a každý jeden zločinec, každý jeden zločinec dostane to, čo si zaslúži. Týmto zákonom chcú zastrašiť ľudí, ktorí naozaj pre tento štát robia to, čo má robiť štát, suplujú štát. Ste skvelí, jedineční a určite vám aj viacerí poďakujú. Ja vám ďakujem za vašu robotu, ďakujem, že ste, a robte to naďalej. Ďakujem veľmi pekne.